Il-Mument tal-bieraħ qaltilna li dak li kien akkużat bih Toni Debono fir-Renju ta' Għawdex għadu għaddej. Fil-fatt, jgħidilna s-super-reporter tal-Mument Joe Mikallef, f'dawn l-aħħar ġimgħat l-Iskwadra ta' Kontra l-Frodi tal-Pulizija investigat informazzjoni li kienet waslitilha li f'Għawdex kienu saru xogħolijiet fi propjeta privata permezz ta' ħaddiema u riżorsi tal-Gvern. Il-Pulizija, jgħidilna s-super-reporter, għandha f'idejha numru ta' files, li ġabret mill-Ministeru ghal Għawdex, dwar il-każijiet li qed tinvestiga. Iktar ma jgħaddi żmien iktar qed ikun ċar li r-renju ta' Anton Refalo mhux differenti mir-renju ta' Giovanna Debono. Fi ftit kliem m'hemmx x'tagħżel bejn il-Partit Nazzjonalista u l-Partit Laburista, qed jghidilna Il-Mument. Xejn ġdid. Fil-fatt ilna nafu li f'ħafna affarijiet m'hemmx x'tagħżel bejn il-PN u l-PL. It-tmexxija tar-renju t'Għawdex hu wieħed mill-eżempji.